เคทีซีเลิกแผนกระตุ้นใช้จ่ายท้ายปี
เคทีซีพร้อมชะลอออกกิจกรรมกระตุ้นใช้จ่ายก่อน รองรับบรรยากาศไตรมาสสุดท้ายไม่คึกคัก
25 ต.ค. 2559

เคทีซีพร้อมชะลอออกกิจกรรมกระตุ้นใช้จ่ายก่อน รองรับบรรยากาศไตรมาสสุดท้ายไม่คึกคัก
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัทบัตรกรุงไทย (เคทีซี) เปิดเผยว่า แนวโน้มการใช้จ่ายผ่านบัตรไตรมาส 4 ปีนี้อาจเติบโตไม่มากเหมือนปีที่ผ่านมาที่โตเฉลี่ยกว่า 20% โดยเข้าใจดีกับบรรยากาศภายในประเทศที่เต็มไปด้วยความโศกเศร้า
ทั้งนี้ เดิมเคทีซีมีแผนจัดแคมเปญและกิจกรรมการตลาดในช่วงไตรมาส 4 เพื่อกระตุ้นการใช้จ่ายรองรับในช่วงฤดูกาลใช้จ่าย แต่ขณะนี้ได้ยกเลิกแผนการจัดกิจกรรมการตลาดออกไปก่อน แต่ยังคงมีโปรโมชั่นพิเศษกับพันธมิตรร้านค้าและห้างสรรพสินค้าอยู่เช่นเดิม
ขณะที่ภาพรวมการใช้จ่ายผ่านบัตรทั้งปียังต้องลุ้นว่าจะเป็นไปตามเป้าหมาย 15% หรือไม่ แม้ว่าครึ่งปีแรกการใช้จ่ายผ่านบัตรเติบโตตามเป้าหมาย 15% แต่ไตรมาส 3 โดยเฉพาะเดือน ก.ค.-ส.ค. เริ่มชะลอลงบ้างจากกำลังซื้อที่หายไป แต่เริ่มเห็นสัญญาณใช้จ่ายที่ดีขึ้นแล้วในเดือน ก.ย. ที่กลับมาเติบโต 14% โดยหมวดที่เติบโตได้ คือ ห้างสรรพสินค้า ท่องเที่ยว และประกันที่เติบโตในอัตรา 2 หลัก จึงยังมีโอกาสอยู่บ้างว่ายอดใช้บัตรปีนี้จะเติบโตได้ตามเป้า
สำหรับหนี้ที่ไม่ก่อให้เกิดรายได้ (เอ็นพีแอล) ขยับขึ้นเล็กน้อยตามเศรษฐกิจ แต่ยังสามารถควบคุมให้อยู่ในระดับต่ำกว่า 2% โดยต้องติดตามอย่างใกล้ชิด มุ่งเน้นการติดตามหนี้ที่มีประสิทธิภาพพร้อมคัดกรองคุณภาพลูกค้าใหม่